CELEX: 32021D0354
Language: bg
Date: 2021-02-25 00:00:00
Title: Решение за изпълнение (ЕС) 2021/354 на Комисията от 25 февруари 2021 година за отлагане на датата на изтичане на срока на одобрението на пропиконазол за употреба в биоциди от продуктов тип 8 (текст от значение за ЕИП)

26.2.2021   
               
               
                  BG
               
               
                  Официален вестник на Европейския съюз
               
               
                  L 68/219
               
            
         РЕШЕНИЕ ЗА ИЗПЪЛНЕНИЕ (ЕС) 2021/354 НА КОМИСИЯТА
         от 25 февруари 2021 година
         за отлагане на датата на изтичане на срока на одобрението на пропиконазол за употреба в биоциди от продуктов тип 8
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество пропиконазол е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 8 и в съответствие с член 86 от Регламент (ЕС) № 528/2012 се счита за одобрено съгласно посочения регламент, ако са спазени спецификациите и условията, определени в приложение I към посочената директива.
                  
               
                     (2)
                  
                  
                     На 1 октомври 2018 г. беше подадено заявление в съответствие с член 13, параграф 1 от Регламент (ЕС) № 528/2012 за подновяване на одобрението на пропиконазол.
                  
               
                     (3)
                  
                  
                     На 8 февруари 2019 г. оценяващият компетентен орган на Финландия уведоми Комисията за своето решение съгласно член 14, параграф 1 от Регламент (ЕС) № 528/2012, че е необходима пълна оценка на заявлението. Съгласно член 8, параграф 1 от Регламент (ЕС) № 528/2012 оценяващият компетентен орган извършва пълна оценка на заявлението в рамките на 365 дни след неговото валидиране. Съгласно член 8 параграф 2 от посочения регламент оценяващият компетентен орган изиска заявителят да предостави достатъчно данни за извършването на оценката.
                  
               
                     (4)
                  
                  
                     Тъй като компетентният орган извършва пълна оценка на заявлението в съответствие с член 14, параграф 3 от Регламент (ЕС) № 528/2012, Европейската агенция по химикали („Агенцията“) изготвя и представя пред Комисията становище относно подновяването на одобрението на активното вещество в срок от 270 дни от получаването на препоръката от оценяващия компетентен орган.
                  
               
                     (5)
                  
                  
                     С оглед на това, че пропиконазолът е класифициран като токсичен за репродукцията от категория 1B в съответствие с Регламент (ЕО) № 1272/2008 на Европейския парламент и на Съвета (3) и следователно отговаря на критерия за изключване, определен в член 5, параграф 1, буква в) от Регламент (ЕС) № 528/2012, е необходимо той да бъде проучен допълнително с цел да се реши дали е изпълнено поне едно от условията на член 5, параграф 2, първа алинея от Регламент (ЕС) № 528/2012 и дали може да бъде подновено разрешението за пропиконазол.
                  
               
                     (6)
                  
                  
                     С Решение за изпълнение (ЕС) 2020/27 на Комисията (4) датата на изтичане на срока на одобрението на пропиконазол беше отложена за 31 март 2021 г., за да се даде достатъчно време за разглеждане на заявлението. Прегледът все още не е приключил и оценяващият компетентен орган все още не е представил доклад за оценка и заключения от оценката си пред Агенцията.
                  
               
                     (7)
                  
                  
                     От изложеното по-горе става ясно, че поради причини, независещи от заявителя, има вероятност срокът на одобрението на пропиконазол за употреба в биоциди от продуктов тип 8 да изтече, преди да бъде взето решение относно подновяването му. Поради това е целесъобразно да се отложи датата на изтичане на срока на одобрението на пропиконазол за употреба в биоциди от продуктов тип 8 за срок, който ще бъде достатъчно дълъг, за да се даде възможност за разглеждане на заявлението.
                  
               
                     (8)
                  
                  
                     Като се вземат предвид сроковете, необходими за изготвянето и представянето на становището на Агенцията и за оценка дали е изпълнено поне едно от условията, посочени в член 5, параграф 2, първа алинея от Регламент (ЕС) № 528/2012, и дали поради това одобрението на пропиконазол може да бъде подновено, е целесъобразно датата на изтичане на срока на одобрението да се отложи за 31 декември 2022 г.
                  
               
                     (9)
                  
                  
                     С изключение на датата на изтичане на срока на одобрението пропиконазол продължава да бъде одобрен за употреба в биоциди от продуктов тип 8, ако са спазени спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на пропиконазол за употреба в биоциди от продуктов тип 8 се отлага за 31 декември 2022 година.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 25 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).
         
            (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (4)  Решение за изпълнение (ЕС) 2020/27 на Комисията от 13 януари 2020 г. за отлагане на датата на изтичане на срока на одобрението на пропиконазол за употреба в биоциди от продуктов тип 8 (ОВ L 8, 14.1.2020 г., стр. 39).